b'\n_START_ARTICLE_\nIdafjellet\n_START_PARAGRAPH_\nIdafjellet, \xc2\xabgudinnens fjell\xc2\xbb, er i gresk mytologi to hellige fjell med samme navn: Idafjellet p\xc3\xa5 Kreta som i dag helst kalles for Psilor\xc3\xadtis, og Idafjellet i oldtidsregionen Troas i nordvestlige Anatolia (i dagens Tyrkia). Sistnevnte var ogs\xc3\xa5 kjent som \xc2\xabFrygiske Ida\xc2\xbb i antikken ved at det l\xc3\xa5 i Frygia og for \xc3\xa5 adskille det fra fjellet p\xc3\xa5 Kreta. Dette fjellet ble omtalt i Homers Iliaden og Vergils \xc3\x86neiden. Begge fjell er assosiert med modergudinnen i de dypeste lagene av ur-greske myter. Idafjellet i Anatolia var hellig for Kybele, som stundom ble kalt for Mater Idea (\xc2\xabIdaiske mor\xc2\xbb), mens Rhea (som ofte ble identifisert med Kybele) ga Zevs som spedbarn til oppfostring hos Amaltheia ved Idafjellet p\xc3\xa5 Kreta. Deretter var dette stedet hellig ogs\xc3\xa5 for Zevs, gud for alle guder i gresk mytologi.\n_START_SECTION_\nEtymologi\n_START_PARAGRAPH_\nDet gresk navnet Ida (\xe1\xbc\xbc\xce\xb4\xce\xb7) er av ukjent opprinnelse. Eksempler p\xc3\xa5 i-da i linear A er ofte antatt \xc3\xa5 referere til enten dette fjellet eller det med samme navn p\xc3\xa5 Kreta.\n_START_SECTION_\nIdafjellet p\xc3\xa5 Kreta\n_START_PARAGRAPH_\nIdafjellet p\xc3\xa5 Kreta, ogs\xc3\xa5 kalt for Psilor\xc3\xadtis, er det h\xc3\xb8yeste fjellet p\xc3\xa5 \xc3\xb8ya, og er hellig for gudinnen Rhea, og hvor det er en legendarisk grotte som det ble sagt at Zevs som spedbarn ble holdt skjult for sin far Kronos i. Det er en av en rekke grotter som er tenkt \xc3\xa5 ha v\xc3\xa6rt f\xc3\xb8destedet eller skjulestedet for Zevs. P\xc3\xa5 siden av fjellet er Amaridalen, stedet hvor oldtidsbosetningen Faistos l\xc3\xa5. Det omliggende omr\xc3\xa5det og fjellet var en gang meget skogrikt.\n_START_SECTION_\nIdafjellet i Anatolia\n_START_PARAGRAPH_\nLegenden sier at fra Idafjellet i Anatolia bortf\xc3\xb8rte Zevs ynglingen Ganymede til Olympos. Den h\xc3\xb8yeste toppen er Gargaros som er omtalt i Iliaden. Zevs var lokalisert ved Zevsalteret (i n\xc3\xa6rheten av dagens Adatepe i Ayvac\xc4\xb1k, \xc3\x87anakkale) under Trojakrigen. Det moderne tyrkiske navnet for Idafjellet er Kaz Da\xc4\x9f\xc4\xb1. I \xc3\x86neiden faller et stjerneskudd p\xc3\xa5 fjellet som svaret p\xc3\xa5 en b\xc3\xb8nn til Zevs fra Ankises (far til Aineias).'